 

Konferencia-felhívás

**Tisztelt Kollégák! Tisztelt Érdeklődők!**

A Miskolci Egyetem Bölcsészettudományi Karának Filozófia Intézete és Modern Filológia Intézete a Reformáció Emlékbizottság támogatásával tudományos konferenciát rendez, melynek címe:

**A nők jelenléte és szerepe a magyar protestáns szellemiségben.**

**Konferenciánk célja, hogy a reformáció 500. évfordulója alkalmából átgondoljuk és értelmezzük** a nők jelenlétét, szerepét és feladatait a magyar protestáns szellemiségben, rávilágítva korunkra gyakorolt hatására is.

***A konferencia időpontja: 2017. május 19-20.***

**A konferencia tervezett tematikája, szekciói:**

1. A magyar protestáns filozófusok nőképei, a nőkről és a női szerepekről alkotott felfogásai.
2. Meghatározó protestáns magyar nők munkásságának interpretációja.
3. Protestáns költőnők, írónők alkotásainak értelmezése.

**A konferencia módszertani háttere:**

Konferenciára olyan előadásokat várunk, amelyek tematikailag, kritikai szövegfeldolgozással követik nyomon a protestáns nőképek lenyomatait meghatározott szövegekben, textúrákban, amelyek egyrészt hermeneutikai, interpretatív megközelítésekkel, másrészt a szövegelemzés valamely hagyományos vagy modern módszertanának (pl. diskurzuselemzés, retorika, historikus szövegtan) alkalmazásával elemzik a kiválasztott szépirodalmi, társadalomelméleti, filozófiai szövegeket. Gondolunk itt például:

* a protestáns női és férfi gondolkodók filozófiai és irodalmi jellegű műveinek elemzésére;
* emlékiratok, naplók, levelezések, szövegtöredékek és más szövegesen testet öltött nőkép-formációk elemzéseire;
* sajtóbeli nőképek manifesztációira;
* a protestáns szellemiség szövegeinek női aspektusból történő recepciójára.

**A konferencia nyelve: magyar.**

**A konferenciára előadással a következő feltételekkel lehet jelentkezni:**

1. **Jelentkezési határidő:** 2017. március 15.
2. **A jelentkezés módja:** elektronikus, az előadó nevének, titulusának, munkahelyének feltüntetésével és a tervezett előadás címének, illetve max. 20 soros kivonatának megküldésével a következő email címre: reformaciome2017@gmail.com
3. Az előadások absztraktját tudományos bizottság bírálja el. Az absztraktok elfogadásáról a jelentkezőket 2017. március 30-ig értesítjük.

Reméljük, konferenciánk felkeltette érdeklődését és a neves évforduló tiszteletére kollégáinkat előadóként is üdvözölhetjük a rendezvényen.

Tisztelettel es kollegiális üdvözlettel

Veres Ildikó (ME BTK Filozófiai Intézet)

Kegyes Erika (ME BTK Modern Filológiai Intézet)



Miskolc, 2017. február 15.